ભ્રષ્ટાચાર અને ગેરરીતિઓની ફરિયાદોથી કુખ્યાત મેડિકલ કાઉન્સિલ ઓફ ઈન્ડિયાના અસ્તિત્વને ખતમ કરીને તેના વિકલ્પ રૂપે મેડિકલ કમિશનની રચના કરવા માટેનો તખતો કેન્દ્ર સરકારે તૈયાર કર્યો હતો. નીતિ આયોગે મેડિકલ કમિશનની રચના માટે એક વિધેયક તૈયાર પણ કર્યું હતું અને તેના વિશે લોકોના પ્રતિભાવ મેળવવાના હેતુથી તેને જાહેરમાં પણ મૂકવામાં આવ્યું હતું. કેન્દ્રીય આરોગ્ય પ્રધાન જે.પી.નડ્ડા એવું પણ કહેતાં હતા કે તેને વિશે પ્રતિભાવ મળી રહ્યા છે. વિધેયકને લોકોના કહેવાતા આવકાર અને તબીબી ક્ષેત્રના ઉગ્ર વિરોધ વચ્ચે અચાનક બાજી પલટાઈ ગઈ.